Lykke Friis (V), 2010-05-11:
Tak for forslaget fra Socialdemokraterne.
Jeg synes, det er udmærket, at vi får lejlighed til at drøfte varmeplanlægning, fjernvarmeudbygning og omstilling til mere vedvarende energi, og hvordan fjernevarmesektoren fortsat udvikler sig og er konkurrencedygtig med andre nye teknologier.
Regeringen har sympati for intentionerne bag forslaget; det giver god mening, at kommunerne udarbejder sammenhængende varmeplaner for en udbygning af fjernvarmen, hvori alle energiformer og energisystemer sammentænkes.
Regeringen har som opfølgning på kommuneaftalen 2010 sammen med KL igangsat et arbejde, som skal føre til, at kommunerne bliver bedre rustet til at planlægge omstillingen til et mere fleksibelt og energieffektivt energisystem med mere vedvarende energi og mindre energiforbrug.
Desuden har jeg drøftet spørgsmålet om forskning og udvikling på fjernvarmeområdet med Dansk Fjernvarme i anledning af deres hvidbog.
Jeg vil nu kort resumere hovedelementerne i forslaget.
Dernæst vil jeg gøre rede for regeringens arbejde med strategisk energiplanlægning og de muligheder, der allerede er for at få midler til forskning og udvikling på fjernvarmeområdet, og regeringens holdning til forslaget.
B 228 pålægger regeringen at sikre et koordineret arbejde, der som minimum skal føre til, at der er retningslinjer for, at fjernvarmen kan udbygges over kommunegrænserne, at der foregår den nødvendige forskning og udvikling, og at økonomien til forskning og udvikling sikres gennem aftaler med branchens parter, og ved etablering af en fond.
Den tidligere klima- og energiminister nedsatte i 2009 en arbejdsgruppe om strategisk energiplanlægning mellem KL og Energistyrelsen.
Arbejdsgruppen har undersøgt, hvordan kommunerne kunne få de rette forudsætninger for at planlægge omstilling til et energisystem med mere vedvarende energi og mindre energiforbrug.
Regeringen nedsatte bl.a. på baggrund af deres oplæg fra marts i år og som opfølgning på kommuneaftalen 2010 sammen med KL endnu en arbejdsgruppe om klimatilpasning, energibesparelse og kommunale energiplaner.
Denne arbejdsgruppe har arbejdet videre på den første arbejdsgruppes anbefalinger, det gælder bl.a. den første arbejdsgruppes anbefaling om, at kommunerne i deres arbejde med energiplanlægning vil få brug for nogle overordnede retningslinjer, sikring af adgang til forskellige data samt vejledningsmateriale.
Her er der sat flere arbejder i gang.
Med hensyn til indførelsen af en obligatorisk energiplanlægning i kommunerne lyder anbefalingen i rapporten, at det kan indgå i overvejelserne senere på året om en ny energiaftale, og at KL og Klimaog Energiministeriet indgår i en fortsat dialog med hinanden og andre relevante parter om at udvikle et beslutningsgrundlag om dette.
Det er en anbefaling, jeg bakker op om, og jeg ser frem til at diskutere strategiske energiplaner i de kommende energiforhandlinger, når beslutningsgrundlaget er på plads.
Der er mange spændende perspektiver i ideen, bl.a. om sådanne planer kan sikre en højere grad af sammentænkning mellem lokale og nationale målsætninger og rentabilitet.
Men arbejdet bør tage udgangspunkt i Klimakommissionens rapport til efteråret og regeringens udspil til, hvordan vi bedst muligt omstiller energisystemerne til at blive uafhængige af fossile brændsler.
Der er allerede gode muligheder for at søge om tilskud og midlerne dertil.
ForskEL-programmet, der administreres af Energinet.dk, og en PSO-ordning kan yde støtte til kraft-varme-området.
Der er også andre ordninger, der kan støtte den nødvendige udviklingsindsats.
EUDP-programmet yder tilskud til den energiteknologiske udvikling i Danmark, herunder kraft-varme og fjernvarme.
Regeringen kan på den baggrund ikke støtte forslaget, det gælder både forslaget om sammenhængende varmeplaner for fjernvarmeområdet og forslaget om at støtte forskning og udvikling.